Dende o sieglo III, a unidat politica de l'Imperio Román se crebó. En enfeblir-se l'autoridat romana, os territorios imperials fuoron invaditos por ondadas succesivas de confederacions barbaras belunas d'ellas que refusaban a cultura clasica de Roma mientres que atras, como os godos, l'admiraban y emulaban. D'os pueblos prominents que dentroron a lo territorio román estioron os hunnos, os bulgaros, os avaros, y os hongaros, chunto a un gran numero de pueblos chermanicos y eslavos. Bellas incursions se realizoron con l'aprobación d'os romans: s'asignaba a las tribus chermanicas tierras ta labrar y asentar-sen si luitaban con os romans como aliatos. En o sieglo V as institucions de l'Imperio Román d'Oczident s'eba colapsato baixo a presión d'istas incursions. Anque sobrevivioron bellas caracteristicas d'a organización gubernamental romana, se formoron diversos gubiernos febles y locals u amaneixioron comandants militars rechionals que se facioron fuertes por l'ausencia d'una autoridat centralizadera. Pero en a rechión oriental de l'imperio, muito más desarrollata, as institucions de gubierno romanas centralizatas continoron en operación, en a invencible ciudat de Costantinoble. L'Imperio Bizantín, ye dicir, l'Imperio Román d'Orient, estió una continación de l'Imperio Román cristián de l'antigüidat.